**Anexa nr. 4.1.**

**parte integrantă din Anexa nr. 4 la Hotărârea nr. 215/2025 ”Componenta inițială a Planului de selecție a membrilor Consiliului de Administrație al societății Centrul Agro Transilvania Cluj S.A.”**

**SCRISOARE DE AȘTEPTĂRI**

**privind performanţele aşteptate de la organele de administrare şi conducere ale societății** **Centrul Agro Transilvania Cluj S.A. pentru mandatul 2026-2030**

**1. Preambul**

Prezentul document este elaborat în temeiul prevederilor Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, cu modificările şi completările ulterioare (denumită în continuare O.U.G. nr. 109/2011) și Hotărârii Guvernului nr. 639/2023 pentru aprobarea normelor metodologice de aplicare a Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice (denumită în continuare H.G. nr. 639/2023).

Scrisoarea de așteptări este parte din componenta inițială a Planului de selecţie și stabileşte aşteptările acționarului - Județul Cluj privind performanțele societății şi ale organelor de administrare şi conducere ale acesteia, pe o perioadă de 4 ani, respectiv 2026 - 2030.

Scrisoarea de așteptări are rolul de a ghida candidații pentru posturile de administrator și de directori selectați și înscriși în lista scurtă pentru întocmirea Declarației de intenție și, ulterior, de a ghida Consiliul de administrație și directorii în redactarea Planului de administrare.

Scrisoarea de așteptări va fi adusă la cunoștința persoanelor interesate prin publicarea pe paginile de internet ale Consiliului Județean Cluj, societății Centrul Agro Transilvania Cluj S.A. și ale Agenției pentru Monitorizarea și Evaluarea Performanțelor Întreprinderilor Publice (denumită în continuare AMEPIP).

**2. Informații generale despre societate**

Proiectul ”Centrul de Marketing pentru produse agroalimentare” Cluj, a prins contur odată cu ratificarea Memorandumului de finanțare dintre Guvernul României și Comisia Europeană, referitor la Programul național PHARE 2001.

Societatea Centrul Agro Transilvania Cluj S.A. a fost înființată în baza Hotărârii Consiliului Județean Cluj nr. 17/2004, iar Centrul de Marketing pentru produse agroalimentare a fost inaugurat în luna mai 2007.

Centrul Agro Transilvania Cluj S.A.. este o societate pe acţiuni, administrată în sistem unitar, guvernată de Adunarea Generală a Acționarilor și Consiliul de Administrație, deținută în cotă procentuală de un număr de 7 acționari, după cum urmează:

1. Consiliul Județean Cluj: acționar majoritar, deține 55% din capitalul social.
2. Consiliul Local Apahida: deține 15,4% din capitalul social.
3. Consiliul Local Turda: deține 8% din capitalul social.
4. Consiliul Local Câmpia Turzii: deține 8% din capitalul social.
5. Consiliul Local Dej: deține 8% din capitalul social.
6. Consiliul Local Gherla: deține 2,8% din capitalul social.
7. Consiliul Local Huedin: deține 2,8% din capitalul social.

Activitatea principală desfășurată este conformă cu obiectul principal de activitate al Societăţii Centrul Agro Transilvania Cluj S.A., acela de *Intermedieri în comerţul cu materii prime agricole, animale vii, materii prime textile şi semifabricate*, cod CAEN – 4611.

Centrul Agro Transilvania Cluj S.A. este mai mult decât o simplă piață; este o infrastructură complexă și un ecosistem vital pentru economia agroalimentară a regiunii, administând o suprafață totală de peste 63.836 m², care include o gamă diversă de facilități: o hală de marketing, o piață agroalimentară en-gros și en-detail, dar și o multitudine de spații specializate de depozitare. Acestea cuprind 47 de boxe refrigerate (760 m²), 24 de boxe de congelare (560 m²), 47 de tonete pentru legume și fructe (2.500 m²) și 184 de locuri în piață (6.500 m²).

Această diversitate îi permite societățiii să fie atractivă și competitivă, răspunzând nevoilor oricăror actori din lanțul agroalimentar.

Principalele acte normative care reprezintă cadrul legal de funcționare a întreprinderii publice sunt:

a)Legea nr. 31/1990 privind societățile, republicată;

b)O.U.G. nr. 109/2011 privind guvernanța corporativă a întreprinderilor publice, cu modificările și completările ulterioare;

c)H.G. nr. 639/2023 pentru aprobarea normelor metodologice de aplicare a Ordonanței de urgență a Guvernului nr. 109/2011;

d)Ordinul Agenției pentru Monitorizarea și Evaluarea Performanțelor Întreprinderilor Publice nr. 126/2024 privind aprobarea Regulamentului-cadru de organizare și funcționare al comisiilor de selecție și nominalizare a candidaților pentru postul de membru în cadrul consiliilor de administrație/supraveghere ale întreprinderilor publice;

e)Ordinul Agenției pentru Monitorizarea și Evaluarea Performanțelor Întreprinderilor Publice nr. 651/2024 privind stabilirea nivelului minim al indicatorilor de performanță la întreprinderile publice;

f)O.G. nr. 64/2001 privind repartizarea profitului la societățile naționale, companiile

naționale și societățile comerciale cu capital integral sau majoritar de stat, precum și la regiile autonome, cu modificările și completările ulterioare,

g)OG nr. 71/2002 privind organizarea și funcționarea serviciilor de administrare a domeniului public și privat, cu modificările și completările ulterioare;

h)HG nr. 348/2004 privind desfășurarea comerțului în zone publice, cu modificările și completările ulterioare;

i)Legea nr. 145/2014 pentru stabilirea unor măsuri de reglementare a pieţei produselor din sectorul agricol, cu modificările și completările ulterioare;

j)Alte dispoziții legale aplicabile domeniului de activitate al întrerinderii publice.

**3. Sinteza strategiei guvernamentale, regionale şi locale în domeniul în care acţionează întreprinderea publică, inclusiv obiectivele sectoriale şi fiscal-bugetare pe termen mediu şi lung**

Direcția strategică a întreprinderilor publice este influențată de strategia de domeniu, cuprinsă în strategiile pe termen lung elaborate de autoritățile publice centrale, regionale și locale, inclusiv în domeniul piețelor agroalimentare:

1. Strategia Națională de Competitivitate 2021-2027;
2. Strategia fiscal-bugetară a României pentru 2025–2027;
3. HG nr. 348/2004 privind desfășurarea comerțului în zone publice, cu modificările și completările ulterioare;
4. Strategia Regională de Specializare Inteligentă pentru Regiunea de Nord-Vest RIS3 NV 2021-2027;
5. Strategie de dezvoltare teritorială a Județului Cluj pentru perioada 2023-2030.

Aceste documente se concentrează pe creșterea competitivității economice prin investiții în infrastructură critică, sprijinirea inovării și accelerarea tranziției verzi. Centrul Agro Transilvania Cluj S.A materializează aceste direcții prin investițiile sale constante în infrastructură, precum cele în boxe refrigerate și congelate, tuneluri de refrigerare rapidă și linii tehnologice pentru sortare și ambalare

Mai mult, angajamentul său pentru sustenabilitate este demonstrat prin investiția într-un parc fotovoltaic de 550 kW, care va reduce semnificativ consumul de energie și impactul asupra mediului

**Strategia Regională de Specializare Inteligentă pentru Regiunea de Nord-Vest (RIS3 NV 2021-2027),** identifică domeniile cu cel mai mare potențial de creștere în regiune, printre care se numără și cel agroindustrial. Centrul Agro Transilvania Cluj S.A se aliniază acestei viziuni prin funcția sa esențială de punct de comercializare și logistică, care sprijină producătorii locali și facilitează accesul la piețe

De asemenea, prin asocierea cu AgroTransilvania Cluster – care deține cea mai înaltă distincție europeană (Gold Label de la European Secretariat for Cluster Analysis) – centrul activează ca un punct nodal pentru transferul de tehnologie, cercetare și inovare în domeniu, sprijinind nu doar afacerile, ci și organizațiile de cercetare și educație.

**Strategia de Dezvoltare Teritorială a Județului Cluj pentru perioada 2023-2030** este documentul cheie care ghidează dezvoltarea economică și socială a județului Cluj.

Obiectivele strategice la realizarea cărora trebuie să contribuie Centrul Agro Transilvania Cluj S.A sunt:

*1. Creștere economică inteligentă, bazată pe inovație și antreprenoriat*: Centrul Agro Transilvania Cluj S.Aeste un pol economic de excelență, atrăgând zilnic între 1.000 și 2.000 de clienți și oferind o infrastructură completă care sprijină atât producătorii, cât și comercianții.

Prin funcția sa de piață en-gros, societatea asigură o piață stabilă și organizată pentru produsele agroalimentare, contribuind semnificativ la economia locală.

*2. Reducerea poluării:* Investiția în parcul fotovoltaic de 550 kW este cea mai elocventă dovadă a angajamentului pentru o economie verde, aliniindu-se direct obiectivului județean de reducere a impactului asupra mediului.

*3. Conectarea la coridoarele majore de transport:* Poziția sa strategică este completată de eforturile de a asigura un acces facil, inclusiv prin amenajarea unei stații terminale de autobuz în incintă, ceea ce îmbunătățește accesibilitatea atât pentru angajați, cât și pentru clienți.

*4. Creșterea accesului la infrastructură și servicii:* Dezvoltarea continuă a centrului, precum construcția de noi tonete și reabilitarea Halei de Marketing cu o suprafață utilă de peste 4.600 mp, demonstrează un angajament clar pentru îmbunătățirea și modernizarea infrastructurii economice.

*5. Consolidarea Zonei Metropolitane Cluj-Napoca*: Prin concentrarea și distribuirea unui volum semnificativ de produse agroalimentare, Centrul Agro Transilvania Cluj S.A consolidează poziția zonei metropolitane ca un pol economic esențial, asigurând aprovizionarea cu alimente a populației.

*6. Eficientizarea administrației publice:* Modelul de management și dezvoltare al centrului, sub egida Consiliului Județean Cluj, ilustrează o administrație publică capabilă să inițieze și să gestioneze proiecte complexe și profitabile, care deservesc atât economia, cât și comunitatea.

Ca acționar majoritar, Consiliul Județean Cluj încurajează investițiile în extinderea și modernizarea centrului, care recent au vizat construcția de noi tonete și reabilitarea la standarde europene a halei de marketing.

Acest angajament continuu asigură menținerea poziției centrului ca cea mai mare și mai modernă piață agroalimentară en-gros din Transilvania.

**Strategia fiscal-bugetară a României pentru 2025–2027**, prin consolidarea fiscală, investițiile publice și sprijinul acordat agriculturii, poate crea pentru societatea Centrul Agro Transilvania Cluj S.A. atât oportunități de modernizare și acces la fonduri, cât și presiuni legate de costuri și fiscalitate.

Prin adoptarea unei strategii proactive, societatea poate valorifica avantajele acestor politici naționale și, în același timp, se poate proteja eficient de riscurile economice și financiare asociate.

**4. Viziunea generală a autorității publice tutelare și a acționarilor cu privire la misiunea și obiectivele întreprinderii publice,** **desprinsă din strategia locală din domeniul de activitate în care operează întreprinderea publică**

Viziunea autorității publice tutelare pentru perioada 2026-2030, conturează o societate puternică, ale cărei caracteristici sunt transparența, calitatea și performanța.

Asigurarea unor servicii eficiente cantitativ și calitativ, responsabile la adresa mediului înconjurător, decurge din condițiile unei reale și permanente preocupări pentru nevoile și doleanțele clienților.

Principiile directoare privind administrarea societății , obiectivele fundamentale, țintele de performanta si prioritățile strategice se constituie în standarde de performanță obligatorii pentru membrii consiliului de administrație al societății, reprezentând parte a politicilor de dezvoltare ale Centrului Agro Transilvania Cluj S.A.

Obiectivele societății pentru perioada 2026-2030, desprinse din strategia locală din domeniul de activitate în care aceasta operează, sunt:

1. promovarea unui comerț civilizat cu respectarea normelor U.E. privind igiena și siguranța alimentară;
2. oferirea unor servicii de bună calitate astfel încât să acopere nevoile și așteptările clienților;
3. obținerea unor performanțe operaționale și financiare care să îi recomande ca un operator agroalimentar competitiv în județul Cluj și județele vecine;
4. realizarea unui cadru modern care să ofere suport și consultanță, servicii tehnice și de marketing producătorilor agricoli pentru a ridica nivelul calitativ al produselor depozitate și comercializate;
5. preocuparea permanentă pentru creșterea gradului de încredere al clienților și pentru asigurarea unei transparențe legată de acțiunile întreprinse.

Alături de obiectivele de mai sus, se așteaptă în următorul mandat îndeplinirea unor criterii de performanță în măsură să asigure realizarea scopurilor strategice ale întreprinderii publice, criterii care au la bază o serie de indicatori a căror nivel minim este cel stabilit prin Ordinul Președintelui AMEPIP nr. 651/2024 privind stabilirea nivelului minim al indicatorilor de performanţă la întreprinderile publice, după cum urmează:

|  |  |  |
| --- | --- | --- |
| Indicatori financiari | | Nivel  minim  aprobat |
| Politica de  investiții | Rata cheltuielilor de capital | 2,03% |
| Rata cheltuielilor pentru cercetare și dezvoltare | 0% |
| Finanțarea | Rata lichiditatii curente | 1,00 |
| Lichiditatea imediată/Test Acid | 0,80 |
| Levierul | >0 - <1 |
| Raportul dintre datorie/EBITDA | >0 |
| Operațiuni | Rata de rotație a activelor | 0,74 |
| Rata de rotație a stocurilor | 15,74 |
| Rata de rotație a creantelor | 9,89 |
| Rentabilitate | Rentabilitatea capitalului propriu (ROE) | 18,60% |
| Rentabilitatea activelor (ROA) | 6,61% |
| Marja profitului din exploatare | 11,74% |
| Marja netă a profitului | 9,77% |
| Rata de creștere a cifrei de afaceri nete | 2,48% |
| Rata de creștere anuală a profitului  (rata de diminuare a pierderii) | 2,28% |
| Politica de  dividende | Rata de plată a dividendelor | 50,00% |

|  |  |  |
| --- | --- | --- |
| Indicatori nefinanciari | | Nivel  minim  aprobat |
| Indicatori de  mediu | Consumul de energie | -1,30% |
| Emisiile din domeniul de aplicare | -5,78% |
| Emisiile din domeniul de aplicare | -0,80% |
| Indicatori  referitori la  clienți | Rata de retenție a clienților | 41,60% |
| Scorul satisfacției clienților | 64,00% |
| Cota de piață | 0,18% |
| Indicatori  referitori la  angajați | Numărul mediu de ore de formare per angajat | 18 |
| Instituirea unui sistem de siguranță a angajaților | DA |
| Numărul de instruiri în materie de siguranță | 4 |
| Frecvența totală a vatamarilor înregistrate | 0 |
| Frecvența vătămărilor grave | 0 |
| Indicatori  legați de  inovare | Numărul de brevete per 100 de angajați | monitorizare |
| Numărul de brevete în ultimii 3 ani la o sută de angajați | monitorizare |
| Ponderea vânzărilor de servicii și produse noi | monitorizare |
| Indicatori  legați de guvernanța corporativă | Rata membrilor independenți în consiliul de administrație | >50% |
| Ponderea componentelor fixe în remunerarea  administratorilor executivi și a administratorilor neexecutivi | 66,67% |
| Ponderea componentelor variabile în remunerarea  administratorilor executivi și a administratorilor neexecutivi | 0% |
| Valoarea totală a pachetului de remunerare | conform legii |
| Numărul de reuniuni ale consiliului de administrație | 4 |
| Rata de participare la reuniunile consiliului de administrație | 100% |
| Stabilirea politicilor de gestionare a riscurilor | DA |
| Rata membrilor de sex feminin în consiliul de administrație | 33,33% |
| Crearea de  locuri de  muncă | Număr echivalent normă întreagă de angajați | monitorizare |
| Noi locuri de muncă adăugate în cursul anului | monitorizare |
| Numărul de angajați cu handicap | conform legii |
| Egalitatea de  gen | Rata cadrelor superioare de conducere de sex feminin | 30% |
| Diferența de remunerare între angajații de sex feminin și cei  de sex masculin | 0% |

**5. Mențiunea privind încadrarea întreprinderii publice în una dintre următoarele categorii de scopuri ale întreprinderii publice, respectiv comercial, de monopol reglementat sau serviciu public**

Centrul Agro Transilvania Cluj S.A. se încadrează în categoria societăților care acționează cu scop comercial și urmăresc să creeze valoare economică.

Societatea operează într-o piață concurențială, ceea ce presupune adoptarea de către consiliul de administrație a unui Plan de administrare care să urmărească creșterea competitivității, a profitabilității, îmbunătățirea calității activelor, monitorizarea și diminuarea riscurilor prin identificarea timpurie a factorilor de risc, implementarea de măsuri preventive și consolidarea mecanismelor de control intern.

**6. Așteptări în ceea ce privește politica de dividende din profitul net aplicabilă întreprinderii publice**

Politica de dividende a societății trebuie să respecte prevederile O.G. nr. 64/30.08.2001 privind repartizarea profitului la societățile naționale, companiile naționale și societățile comerciale cu capital integral sau majoritar de stat, precum și regiile autonome, cu modificările și completările ulterioare, care reglemetează în prezent repartizarea unei cote de minim 50% din profit ca dividende la bugetul local.

Județul Cluj, prin Consiliul Județean Cluj, va urmări maximizarea pe termen lung a profitului societății și implicit a valorii dividendului.

Politica de dividende va fi una responsabilă, prudentă și predictibilă adecvată situației specifice societății și care să respecte și nevoile investiționale de dezvoltare ale acesteia, respectiv care să asigure echilibru între repartizarea profitului și asigurarea fondurilor necesare implementării programelor investiționale.

În situația in care rezultatete financiare așteptate sunt sub cele previzionate pentru o perioadă de timp, autoritatea publică tutelară așteaptă dezvoltarea unui plan de acțiuni de către Consiliul de administrație împreună cu conducerea executivă, care să conducă la îmbunătățirea performanțelor societății.

**7. Așteptări privind politica de investiții aplicabilă întreprinderii publice**

Așteptările autorității publice tutelare cu privire la politica de investiții aplicabilă întreprinderii publice în mandatul 2026-2030 sunt reflectate în prezenta politică de investiţii care stabileşte principiile, obiectivele şi regulile generale care guvernează procesul de planificare, selecţie, aprobare, finanţare şi monitorizare a investiţiilor realizate de societatea Centrul Agro Transilvania S.A.. Scopul acestei politici este de a asigura o alocare eficientă şi responsabilă a resurselor financiare şi materiale ale societăţii, în vederea consolidării poziţiei sale de lider în domeniul piețelor agroalimentare, stimulării inovării și antreprenoriatului în sectorul agroalimentar, creșterii durabile a valorii pentru acționari și comunitatea județului Cluj.

Politica de investiţii se aliniază misiunii şi obiectivelor strategice ale societății, respectiv dezvoltarea și administrarea pieței agroalimentare, atragerea de investitori și comercianți, susținerea activităților de comercializare și valorificare a produselor agroalimentare, transfer de cunoaștere, crearea de noi locuri de muncă cu valoare adăugată și dezvoltarea economică regională.

Investițiile trebuie să contribuie la creşterea competitivităţii societăţii, îmbunătăţirea infrastructurii, diversificarea serviciilor oferite investitorilor, eficienţa operaţională, sustenabilitatea şi profitabilitatea pe termen mediu şi lung.

Investiţiile vor fi orientate către domenii care susţin activitatea de bază a societăţii, cum ar fi: dezvoltarea-extinderea infrastructurii pieței agroalimentare (terenuri, hale, parcări, utilități, facilități suport pentru comercianți), modernizarea infrastructurii existente, digitalizarea și automatizarea proceselor interne și de suport, creșterea eficienței energetice și utilizarea de surse regenerabile (având în vedere angajamentele de sustenabilitate), precum și investiții în zone conexe strategiei societății, precum incubatoare de afaceri agroalimentare, zone de prelucrare primară, parteneriate public-private, proiecte de inovare tehnologică în domeniul agroalimentar.

Selecţia proiectelor de investiţii se va face pe baza unor criterii clare şi obiective, cum ar fi: estimarea rentabilităţii economice şi financiare, evaluarea riscurilor asociate (tehnologice, de piaţă, operaţionale, financiare), alinierea la obiectivele strategice ale societăţii, impactul asupra mediului şi comunităţii, conformitatea cu legislaţia aplicabilă şi practicile bune de guvernanţă corporativă, precum şi disponibilitatea resurselor financiare şi capacitatea de implementare. Fiecare propunere de investiţie trebuie să fie fundamentată printr-un studiu de oportunitate sau un plan de afaceri care să cuprindă analiza de cost-beneficiu, sursele de finanţare, calendarul de implementare, riscurile identificate, indicatorii de performanţă şi modalităţile de monitorizare.

Societatea va adopta o abordare prudentă şi echilibrată în gestionarea investiţiilor, având în vedere statutul său de societate cu capital integral public, şi angajamentul faţă de responsabilitatea publică, clientela şi comunitatea locală. Alocarea resurselor pentru investiţii se va realiza în funcţie de priorităţile strategice şi de capacitatea financiară a societăţii, respectând principiile de prudenţă, eficienţă, sustenabilitate şi diversificare. Investiţiile majore, cu impact semnificativ asupra activităţii, vor fi supuse unor analize sporite şi decizii la nivelul Consiliului de Administraţie. Societatea va urmări un echilibru între proiectele de menţinere infrastructură existentă şi cele de creştere/inovare.

Procesul decizional privind investiţiile va fi transparent şi riguros. Propunerile de investiţii vor fi elaborate de conducerea executivă împreună cu structurile competente și supuse aprobării conform actului constitutiv, al statutului societăţii precum și legislației incidente. După aprobare, fiecare proiect va fi implementat sub monitorizare atentă, pe întreaga durată – până la exploatare – din perspectiva respectării bugetului, a termenelor, a calităţii, a gradului de utilizare și a satisfacţiei clienţilor. Rezultatele obţinute vor fi raportate periodic Consiliului de Administraţie şi acţionarilor.

Autoritatea publică tutelară impune societății ca investițiile să fie corelate cu obiectivele de dezvoltare durabilă, creșterea calității infrastructurii, îmbunătățirea experienței investitorilor/rezidenților pieței, reducerea amprentei de carbon și utilizarea eficientă a resurselor naturale și energetice. De asemenea, se vor respecta principiile de responsabilitate socială și integritate, transparență față de comunitate și părțile interesate, evitarea conflictelor de interese și alinierea la bunele practici de guvernanță corporativă.

Politica de investiţii va fi revizuită ori de câte ori condiţiile economice, tehnice sau legislative impun actualizarea acesteia.

Prin adoptarea prezentei Politici de investiţii, societatea Centrul Agro Transilvania Cluj S.A.. reafirmă angajamentul său faţă de guvernanţă corporativă responsabilă, administrare eficientă a resurselor şi dezvoltare sustenabilă în beneficiul acționarilor, rezidenţilor parcurilor, investitorilor şi comunităţii judeţului Cluj.

În vederea eficientizării proceselor interne și a standardizării modului de utilizare a resurselor auto, Centrul Agro Transilvania Cluj S.A. va avea în vedere înscrierea în proiectul privind implementarea unui sistem unitar de management al flotei de transport rutier (Hotărârea nr. 186 din 30 octombrie 2025). Implementarea acestui sistem va contribui la monitorizarea și gestionarea centralizată a autovehiculelor, la creșterea transparenței și responsabilității în utilizarea acestora, precum și la reducerea costurilor operaționale, în concordanță cu obiectivele autorității publice tutelare privind digitalizarea și eficientizarea activităților.

**8. Așteptările autorității publice tutelare și ale acționarilor cu privire la comunicarea cu organele de administrare și conducere ale întreprinderii publice**

Consiliul Județean Cluj intenționează să sprijine activitatea societății într-o manieră constructivă și transparentă, prin abordarea unui mod de lucru eficient cu membrii organelor de administrare și conducere, în scopul identificării modalităților de îmbunătățire a performanțelor societății și de administrare eficientă a acesteia.

Este important să existe o comunicare reciprocă referitoare la orice aspecte cu impact asupra societății și/sau asupra intereselor acționarilor, inclusiv schimbul eficient de informații cu privire la riscurile identificate care pot influența îndeplinirea corespunzătoare a Planului de administrare.

Comunicarea dintre autoritatea publica tutelară, acționari și întreprinderea publică se va face periodic, relația se impune a fi fundamentată pe principiul bunei-credințe, fapt ce va genera o colaborare și un sprijin reciproc, benefice pentru dezvoltarea durabilă a societății.

Autoritatea publică tutelară și acționarii așteaptă de la organele de administrare și conducere ale societății să îi fie furnizate informații specifice de interes general, perspective, evoluții, premise și strategii precum și informații complete și corecte cu privire la situația financiară și rezultatele economice ale societății, îndeplinirea obiectivelor și a indicatorilor de performanță.

Membrii Consiliului de administrație au obligația să înștiințeze autoritatea publică tutelară în cazul în care se constată o deviere de la indicatorii de performanță stabiliți. Indicatorii de performanță se raportează trimestrial, stabilirea gradului de îndeplinire se face după aprobarea situațiilor financiare anuale.

În cazul imposibilității îndeplinirii/abaterii de la îndeplinirea obiectivelor și a indicatorilor de performanță stabiliți în contractele de mandat, membrii Consiliului de administrație au obligația de a notifica în scris autoritatea publică tutelară, cu privire la cauzele care au determinat nerealizarea și impactul asupra obiectivelor și indicatorilor de performanță.

Membrii Consiliului de administrație au obligația sa întocmească și să înainteze autorității publice tutelare informațiile din raportările prevăzute de Ordonanța de Urgentă a Guvernului nr. 109/2011 privind guvernanța corporativă a întreprinderilor publice, cu modificările și completările ulterioare.

Pentru o comunicare și o informare transparentă către toate părtile interesate, bunele practici de guvernanță corporativă prevăd ca administratorii societății să desfașoare o activitate transparentă și să asigure publicarea pe pagina web a societății a tuturor informatiilor publice prevăzute de legislația aplicabilă.

**9. Așteptările autorității publice tutelare și ale acționarilor privind calitatea și siguranța produselor și serviciilor prestate de întreprinderea publică**

Consiliul Județean Cluj, în calitate de autoritate publică tutelară, își exprimă așteptările ca societatea Centrul Agro Transilvania Cluj S.A. să asigure un nivel înalt de calitate, siguranță, conformitate și satisfacție în toate serviciile și produsele oferite.

Consiliul Județean Cluj așteaptă ca administratorii să continue implementarea sistemului de management al calității adoptat, care să garanteze că procesele și activitățile desfășurate sunt planificate, controlate și îmbunătățite continuu astfel încât să permită menținerea unui nivel constant ridicat al calității serviciilor și produselor oferite oaspeților și implicit un nivel ridicat de siguranță.

Acest sistem va permite administratorilor să-și asume și să îndeplinească funcțiile managementului calității, respectiv: planificarea calității; organizarea activităților care asigură calitatea; coordonarea activităților prin care se asigură calitatea; antrenarea personalului pentru realizarea obiectivelor calității; ținerea sub control a calității; îmbunătățirea calității. La fel de importante ca funcțiile managementului calității sunt principiile managementului calității, principii care, într-o societate condusă de un management performant presupune: orientarea către clienți; leadership; implicarea personalului; abordarea procesuală; abordarea managementului ca sistem; îmbunătățirea continuă; managementul pe bază de fapte; relații cu furnizorii reciproc avantajoase.

Se așteaptă ca în viitorul mandat administratorii societății Centrul Agro Transilvania Cluj S.A.. să continue aplicarea principiilor managementului calității în activitatea cotidiană a întreprinderii, prin:

1. stabilirea unor linii directoare pentru îmbunătățirea continuă a proceselor organizației;
2. dezvoltarea permanentă a sistemului construit;
3. trasarea unor obiective concrete de calitate pentru directorii societății;
4. urmărirea activă a atingerii acestor obiective;
5. revizuirea tuturor procedurilor operaționale pentru a se asigura integrarea acestor principii;
6. diversificarea serviciilor oferite conform cu obiectul de activitate și identificarea de noi oportunități de dezvoltare cu rol de rectificare a dezechilibrelor, asigurând dezvoltarea echilibrată și constantă;

Pentru atingerea acestor standarde de calitate, se impun următoarele cerințe:

1. **sisteme de management al calității și siguranței:**

* implementarea și certificarea sistemelor de management al calității și menținerea și recertificarea celor deja deținute
* revizuirea periodică a procedurilor interne pentru a reflecta cele mai bune practici din industrie;

1. **conformitate legală și reglementară:**

* respectarea strictă a legislației naționale și europene privind igiena, sănătatea publică, protecția consumatorului și siguranța muncii;
* obținerea și menținerea tuturor autorizațiilor și avizelor necesare pentru desfășurarea activităților;

1. **controlul calității și audit intern:**

* derularea de audituri interne și externe privind calitatea serviciilor, cu raportare către autoritatea publică tutelară;
* implementarea unui sistem de control al calității în toate punctele de contact cu clientul;

1. **satisfacția clientului:**

* colectarea sistematică de feedback prin chestionare, recenzii online și interacțiuni directe;
* stabilirea unui scor minim de satisfacție (minim 64%) ca indicator de performanță;
* tratarea promptă și transparentă a reclamațiilor și sesizărilor;

1. **siguranța operațională și a mediului:**

* asigurarea unui mediu sigur pentru clienți și angajați, inclusiv prin măsuri de prevenire a incendiilor, accidente de muncă și contaminări alimentare;
* adoptarea de practici ecologice: reducerea deșeurilor, eficiență energetică, utilizarea de produse biodegradabile;

1. **formarea și responsabilizarea personalului**

* instruirea continuă a angajaților în domeniul calității, siguranței și relației cu clientul;
* promovarea unei culturi organizaționale bazate pe responsabilitate, respect și excelență în servicii.

Consiliul de administrație împreună cu conducerea executivă trebuie să asigure în permanență și să îmbunătățească Sistemul de management al calității la nivelul societății.

Politica referitoare la managementul calității trebuie să satisfacă cerințele și așteptările părților interesate

Această abordare este esențială pentru consolidarea poziției Centrului Agro Transilvania Cluj S.A.. ca operator de încredere și performant în domeniul său de activitate, contribuind direct la realizarea obiectivelor strategice ale județului Cluj privind dezvoltarea durabilă, atractivitate și calitate a vieții.

**10. Așteptări în domeniul eticii, integrității și guvernanței corporative**

**10.1. Așteptări în domeniul eticii, integrității**

În ceea ce privește etica, integritatea și responsabilitatea corporativă, Centrul Agro Transilvania Cluj S.A. va implementa un Cod de etică prin care va stabili normele comportamentale pentru consiliul de administrație, conducerea executivă și pentru angajați prin care aceștia, în îndeplinirea atribuțiilor funcționale, să acționeze constant, coerent și în mod responsabil strict în concordanță cu interesul Societății.

În termen de 90 de zile de la data numirii, Consiliul de administație va adopta un Cod de etică ce se va publica prin grija preşedintelui Consiliului de administrație pe pagina proprie de internet a societăţii şi se va revizui anual, dacă este cazul, cu avizul auditorului intern, fiind republicat la data de 31 mai a anului în curs.

Centrul Agro Transilvania Cluj S.A.. a aderat la valorile fundamentale, la principiile, obiectivele și mecanismul de monitorizare a aplicării Strategiei Naționale Anticorupție 2021-2025, dezvoltând un Plan de Integritate pentru implementarea acestei strategii. De asemenea, organele de administrare și conducere a societății au promovat și menținut o activitate susținută și formalizată de informare și familiarizare a întregului personal cu principiile și prevederile cadrului procedural corespunzător implementării Strategiei Naționale Anticorupție 2021-2025.

Așteptările Consiliului Județean Cluj vizează implementarea, de către Societate, a Strategiei Naționale Anticorupție pentru perioada 2026-2030, promovarea de acțiuni de familiarizare a întregului personal cu legislația referitoare la avertizorii de integritate și acțiuni consecvente pentru menținerea integrității la nivel de organizație.

Așteptările autorității publice tutelare în domeniul eticii și integrității au drept fundament câteva valori și principii care trebuie să guverneze comportamentul etic și profesional al administratorilor societății:

**a)etica managerială:** administratorii societății vor respecta Codul de Etică. Acesta definește idealurile, valorile și principiile pe care angajații le respectă și le aplică în activitatea desfășurată în cadrul societății. Codul de etică urmărește promovarea valorilor și principiilor etice în cadrul societății în vederea creșterii calității serviciilor oferite și a protejării reputației și are un rol educativ, de reglementare și de impunere a valorilor promovate.

Mai mult, administratorii vor lua și aplica decizii care au impact asupra angajaților, ținând cont de recompensarea identicî pentru contribuție identică un principiu universal de etică managerială. În plus, administratorii vor acționa întotdeauna în favoarea intereselor societății.

**b)profesionalismul:** Toate atribuțiile de serviciu care revin administratorilor societății trebuie îndeplinite cu maximum de eficiență și eficacitate, la nivelul de competență necesar și în cunoștință de cauză în ceea ce privește reglementările legale; administratorii vor face toate diligențele necesare pentru creșterea continuă a nivelului lor de competență și pentru creșterea nivelului de competență al angajaților societății;

**c)imparțialitatea și nediscriminarea:** principiu conform căruia administratorii sunt obligați să aibă o atitudine obiectivă, neutră față de orice interes politic, economic, religios sau de alta natură, în exercitarea atribuțiilor funcției; administratorilor le este interzis să solicite sau să accepte, direct ori indirect, vreun avantaj ori beneficiu moral sau material, sau să abuzeze de funcția pe care o au;

**d)libertatea de gândire și de exprimare**: principiu conform căruia administratorul poate să-și exprime și să-și fundamenteze opiniile, cu respectarea ordinii de drept și a bunelor moravuri;

**e)onestitatea, cinstea și corectitudinea:** principii conform căruia administratorul în exercitarea mandatului trebuie să exprime adevărul fără distorsionare; recunoască greșelile și să își asume responsabilitățile, să evite manipularea sau ascunderea intenționată a informațiilor; să respecte valorile morale și a legea, să refuze să obțină beneficii personale prin mijloace neetice (ex: favoritisme, corupție, abuz de funcție), să fie loial față de Societate; să aplice regulile și procedurile în mod egal pentru toți, să ia decizii fără părtinire, pe baza criteriilor obiective, să trateze echitabil colegii, colaboratorii și cetățenii;

**f)deschidere și transparență:** principiu conform căruia activitățile administratorilor, în exercitarea funcțiilor lor sunt publice și pot fi supuse monitorizării cetățenilor;

**g)confidențialitatea:** principiu conform căruia administratorul trebuie să garanteze confidențialitatea informațiilor care se află in posesia sa.

Așteptările autorității publice tutelare în domeniul eticii, integrității vizează respectarea următoarelor cerințe minime de etică și integritate:

1. respectarea dispoziţiilor legale privind conflictele de interese, incompatibilităţile, inclusiv a criteriilor de integritate prevăzute de Codul de etică al întreprinderii publice, a obligaţiilor de neconcurenţă;
2. respectarea obligaţiilor de confidenţialitate privind orice informaţie financiară şi/sau comercială calificată ca fiind confidenţială sau privilegiată potrivit normelor legale sau obligaţiilor contractuale asumate de întreprinderea publică;
3. deținerea și menținerea unei reputații profesionale excelente;
4. identificarea timpurie şi înlăturarea în timp util a premiselor apariţiei faptelor de corupţie sunt prioritare şi imperative;
5. comportament individual etic, în context organizaţional care poate fi apreciat sau evaluat şi din perspectiva valorilor, principiilor şi regulilor etice de la nivelul Societăţii; comportamentul integru este comportamentul apreciat sau evaluat din punct de vedere etic ca fiind corect. Integritatea, ca valoare individuală, se referă la această corectitudine etică, care nu poate fi delimitată de corectitudinea legală şi profesională;
6. comportamentul lipsit de integritate este o formă de subminare a misiunii Societăţii, conducând la un climat organizaţional toxic pentru angajaţi şi terţi, şi afectând interesele legitime ale tuturor celor implicaţi, inclusiv interesul public;

Organele de administrare și conducere îşi asumă următoarele criterii de etică și integritate:

1. este o persoană competentă, corectă şi dornică de a contribui la dezvoltarea societăţii;
2. asumă valorile fundamentale şi principiile promovate de către Strategia Naţională Anticorupție, sens în care își asumă agenda de integritate organizațională, propune măsuri pentru planul de integritate în coordonatele Strategiei Naționale Anticorupție și aplică principiile, obiectivele şi mecanismul de monitorizare a Strategiei Naţionale Anticorupţie;
3. aderă la valorile şi principiile Codului de etică al Societăţii;
4. îşi exercită mandatul cu loialitate, cu prudenţa şi cu diligenţa unui bun administrator în interesul exclusiv al Societăţii, şi nu îşi asumă niciun fel de obligaţii speciale faţă de un acţionar în legatura cu activitatea Societatii;
5. să adopte toate măsurile necesare pentru protejarea patrimoniului Societăţii și să ia decizii numai în interesul Societăţii (deciziile nu sunt luate pentru a dobândi beneficii financiare sau alte avantaje material, sociale sau de altă natură pentru ei înşişi, familie sau apropiaţi);
6. să nu încheie acte juridice cu Societatea, decât în condiţiile stabilite de lege;
7. nu are afaceri sau contracte cu societatea pentru care îşi desfăşoară activitatea ca administrator, sau cu o societate parteneră;
8. asigură respectarea principiului transparenţei în ceea ce priveşte deciziile şi acţiunile sale;
9. are datoria de a declara orice interese particulare ce au legătură cu îndeplinirea responsabilităţilor specifice mandatului şi de a lua atitudine în sensul rezolvării oricăror conflicte de interese care pot apărea, astfel încât să protejeze interesul societăţii;
10. este responsabil pentru deciziile şi acţiunile lui în faţa acţionarului şi se supune oricărei evaluări de performanţă în aducerea la îndeplinire a mandatului;
11. nu trebuie să-şi creeze obligaţii financiare sau de alt gen faţă de organizaţii sau persoane fizice sau juridice care ar influenţa modul în care îşi duce la îndeplinire îndatoririle specifice mandatului primit de la acţionar;
12. nu înregistrează plăţi restante la bugetul de stat în calitate de persoană fizică;
13. nu a fost destituită dintr-o funcție publică sau nu i-a fost incetat contractul individual de muncă pentru motive imputabile acestuia în ultimii 3 ani, conform prevederilor legale în vigoare;
14. nu s-a început urmărirea penală împotriva sa, nu a fost trimis în judecată sau condamnat pentru săvârşirea unei infracţiuni de corupţie sau a unei fapte legate de nerespectarea regimului interdicţiilor, incompatibilităţilor, conflictului de interese sau declarării averilor, deturnare de fonduri, evaziune fiscală, fapte ce au legătură cu exercitarea atribuţiilor de administrator, sau pentru orice alte fapte prevăzute de legea penală;
15. împotriva sa nu s-a dispus de către Agenţia Naţională de Integritate un act de constatare rămas definitiv, referitor la încălcarea obligaţiilor legale privind averile nejustificate, conflictul de interese sau regimul incompatibilităţilor;
16. nu i s-a stabilit, printr-o hotărâre judecătorească a instanţelor rămasă definitivă, calitatea de colaborator sau lucrător al Securităţii, ca poliţie politică, potrivit legii, şi nu a promovat/nu promovează idei sau acţiuni extremiste (rasism, xenofobie, antisemitism etc);
17. nu a obţinut titluri şi diplome prin plagiat, sau furt intelectual dovedit prin decizie definitivă a instanţei;
18. nu se află sub control judiciar pentru orice tip de infracţiune, precum şi în stare de arest preventiv sau arest la domiciliu;
19. nu a manifestat un comportament injurios, agresiv sau neadecvat;
20. se implică efectiv în promovarea integrităţii societăţii şi oferă propriul exemplu de integritate sancţionând sau gestionând adecvat încălcările regulilor, de la cele mai mici, de tipul abaterilor administrative, până la cele mai grave, de nivelul infracţiunilor.

**10.2. Așteptări în domeniul guvernanței corporative**

Așteptările autorității publice tuteleare vizează, în acest domeniu, adoptarea de către consiliul de administație de reguli, proceduri şi procese pentru administrarea şi conducerea întreprinderii publice, având drept scop asigurarea conformităţii direcţiei strategice a întreprinderii publice, precum şi a conducerii acesteia cu standardele de bună guvernanţă corporativă cuprinse în Principiile Organizaţiei pentru Cooperare şi Dezvoltare Economică (OCDE) de guvernanţă corporativă, precum şi în Ghidul OCDE privind guvernanţa corporativă a întreprinderilor publice;

Autoritatea publică tutelară așteaptă ca administratorii societății să acționeze în consens cu cerințele Sistemului de Control Intern Managerial, ale Strategiei Naționale Anticorupție, precum și ale Codului Etic și să respecte prevederile legale din domeniul Integrității și Guvernanței Corporative, în spiritul responsabilității și practicilor transparente de afaceri.

Guvernanța corporativă stabilește structurile de conducere (consilii, comitete, responsabilități), politicile și procedurile de control intern, valorile și cultura organizațională, fiind creat un mediu în care riscurile pot fi identificate, evaluate și gestionate în mod sistematic.

Un sistem eficient de management al riscurilor protejează integritatea deciziilor luate de conducere, asigură conformitatea cu reglementările și standardele, reduce incertitudinea și crește încrederea cetățenilor, angajaților și partenerilor.

Într-un mediu volatil, imprevizibil, complex și ambiguu, riscurile sunt la fiecare pas. Societatea se poate confrunta cu riscuri provenind din zone variate și domenii diferite: de la securitate cibernetică, securitatea lanțului de aprovizionare, pierderea clienților, riscul financiar, riscul de preț până la capital uman, sănătate, siguranță(inclusiv conflicte armate la granița țării) și amenințări asupra reputației. Astfel, Managementul Riscului trebuie să devină o componentă esențială și indispensabilă a societății în fiecare proiect, prin identificarea şi tratarea pierderilor potenţiale înainte ca evenimentele generatoare să aibă loc, pregătirea în avans a soluţiilor tehnice, operaţionale şi financiare specifice pentru a contracara eventualele pierderi şi pentru reducerea riscurilor la un nivel acceptabil, cu scăderea valorii totale a riscului actual și încadrarea în toleranța la risc.

Autoritatea publică tutelară consideră că abordarea sistematică, structurată și actualizată a managementului riscurilor contribuie la eficientizarea proceselor, evitându-se impactul negativ al acestora asupra activității societății și asupra rezultatelor sale economico-financiare.

Autoritatea publică tutelară așteaptă ca administratorii societății să implementeze principiile de guvernanță corporativă cu privire la etică, elaborate de Organizația pentru Dezvoltare și Cooperare Economică (OECD), să aplice principiile, obiectivele, și măsurile mecanismului de monitorizare al Strategiei Naționale Anticorupție prevăzute în anexa nr. 5 din H.G. nr. 1269/2021.

Printr-o abordare corectă a Sistemului de Management al Riscurilor de către societate, autoritatea publică tutelară se așteaptă la o creștere a performanțelor proceselor organizației, pentru atingerea obiectivelor, în condițiile folosirii judicioase a fondurilor, asigurarea resurselor necesare menținerii și îmbunătățirii continue a eficacității, gestionarea elementelor care stabilesc condițiile și instrumentele necesare întăririi controlului managerial intern.

Societatea va dispune astfel de un sistem adecvat de control intern asupra procesului de management al riscurilor, care implică analize independente și regulate, evaluări ale eficacității sistemului și, acolo unde se impune, asigurarea remedierii deficiențelor constatate.

Controlul intern este un proces la care participă tot personalul societății, inclusiv Consiliul de Administrație, conceput să furnizeze o asigurare rezonabilă privind realizarea următoarelor obiective:

1. desfășurarea activității în condiții de eficiență și rentabilitate;
2. controlul adecvat al riscurilor care pot afecta atingerea obiectivelor societății;
3. furnizarea unor informații corecte, relevante, complete și oportune structurilor implicate în luarea deciziilor în cadrul societăților și utilizatorilor externi ai informațiilor;
4. protejarea patrimoniului;
5. conformitatea activității societății cu reglementările legale în vigoare, politica și procedurile societății.
6. realizarea, la un nivel corespunzător de calitate, a atribuțiilor, stabilite în concordanță cu propria misiune, în condiții de regularitate, eficacitate, economicitate și eficiență;
7. protejarea fondurilor publice împotriva pierderilor datorate erorii, risipei, abuzului sau fraudei;
8. respectarea legii, a reglementărilor și deciziilor conducerii;
9. dezvoltarea și întreținerea unor sisteme de colectare, stocare, prelucrare, actualizare și difuzare a datelor și informațiilor financiare și de conducere, precum și a unor sisteme și proceduri de informare publică adecvată prin rapoarte periodice.

În vederea îndeplinirii acestor obiective, societatea elaborează și revizuiește periodic Politica de control intern pentru ca aceasta să corespundă necesităților și evoluției societății. Consiliul de Administrație al societății trebuie să asigure un cadru adecvat și eficace aferent controlului intern care să includă funcțiile de administrare, de conformitate și de audit intern, precum și un cadru corespunzător privind raportarea financiară și contabilitatea.În acest sens, consiliul de administrație trebuie să dispună de un număr corespunzător de membri neexecutivi cu pregătirea profesională adecvată atribuțiilor pe linia controlului intern.

Fiecare membru al consiliului de administrație trebuie să-și exercite responsabilitățile cu onestitate, integritate și obiectivitate.

Administratorii răspund pentru prejudiciile cauzate societății prin actele îndeplinite de directori, când dauna nu s-ar fi produs dacă ei ar fi exercitat supravegherea impusă de îndatoririle funcției lor.

Administratorii sunt solidar răspunzători cu predecesorii lor imediați dacă, având cunoștință de neregulile săvârșite de aceștia, nu le comunică auditorilor interni și auditorului financiar și nici autorităţii publice tutelare.

**PREȘEDINTE CONTRASEMNEAZĂ:**

**Alin Tișe p. SECRETAR GENERAL AL JUDEŢULUI**

**Simona Gaci**